**ATV: Besparelser for 1,4 milliarder er en tikkende bombe under dansk forskning**

**Akademiet for de Tekniske Videnskaber (ATV) er rystet over regeringens finanslovsforslag, der lægger op til at spare 1,4 milliarder på forskningen.**

Akademiet for de Tekniske Videnskaber (ATV) mener, at regeringens forslag om at spare 1,4 milliarder kroner på forskningsområdet er en tikkende bombe under dansk forskning. ATV opfordrer til at droppe besparelsen på et område, der er en investering i fremtiden.

”Forskningsbaseret viden og veluddannede unge mennesker er Danmarks eneste blivende råstof. Vores videns- og uddannelsesniveau er det væsentligste konkurrenceparameter, når virksomheder skal vælge, hvor de vil placere deres investeringer”, siger ATV’s direktør Lia Leffland.

”Finanslovsforslaget risikerer at ødelægge mange års målrettet satsning på et vidensstærkt Danmark. Forslaget vil skade mulighederne for, at danske virksomheder og universiteter sammen kan sikre vækst og velstand,” siger Lia Leffland, direktør for ATV.

**Pengene skal investeres, ikke forbruges**  
Lia Leffland hæfter sig ved det kortsigtede i finanslovsforslagets voldsomme nedskæring i forskningsmidlerne. Regeringen lægger op til øget satsning på velfærd her og nu på bekostning af den langsigtede investering i forskning og innovation.

”Stærke forskningsmiljøer tager lang tid at opbygge, mens de kan ødelægges på kort tid. I ATV frygter vi, at nedskæringen på 1,4 milliarder kroner vil gå hårdt ud over de tekniske, naturvidenskabelige og sundhedsvidenskabelige områder, der er så vigtige for landets fremtid,” siger Lia Leffland, direktør for ATV.

”I ATV arbejder vi for, at Danmark skal udvikle sig til at være blandt verdens førende regioner inden for Science and Engineering. Det kræver en fremadrettet og visionær forskningspolitik, hvor man ser forskningsmidlerne som det, de er, nemlig en investering i fremtiden,” siger ATV’s direktør Lia Leffland.

**Yderligere oplysninger**

Lia Leffland, akademidirektør, ATV, telefon 41 17 59 59

**Om ATV**ATV er en uafhængig, medlemsdrevet tænketank. Akademiet arbejder for, at Danmark bliver en af verdens fem førende Science and Engineering-regioner – til gavn for kommende generationer. For at gøre dette mål til virkelighed gennemfører ATV aktiviteter, der skaber konkret værdi for virksomheder og samfundet – blandt andet ved at lade medlemmerne gå forrest i at implementere anbefalinger fra projekterne. ATV arbejder non-profit og baserer projekterne på medlemmernes arbejde og engagement.